b'\n_START_ARTICLE_\nIdentitet\n_START_SECTION_\nSamfundsm\xc3\xa6ssig identitet\n_START_PARAGRAPH_\nOver for offentlige institutioner kan man dokumentere sin identitet, hvis man har et dokument (k\xc3\xb8rekort, pas, sygesikringskort, e.l.), som viser ligheden mellem en person og de oplysninger som dokumentet indeholder. Man kan dermed \'identificere sig\'.\n_START_SECTION_\nPsykologisk begreb\n_START_PARAGRAPH_\nIndenfor psykologiske omr\xc3\xa5der har identitet en lidt anden betydning, idet der her er fokus p\xc3\xa5 hvordan en person opfatter sig selv, det vil sige jegopfattelsen. Det drejer sig om hvilke ting, egenskaber, steder eller forestillinger personen f\xc3\xb8ler sig st\xc3\xa6rkt og n\xc3\xa6rt knyttet til. Der er en s\xc3\xa5dan form for lighed eller forbundethed i forhold til stedet, tingen, osv. at det giver en st\xc3\xa6rk jeg-opfattelse._NEWLINE_Erik Erikson definerede personlig identitet som en oplevelse af at v\xc3\xa6re den samme, p\xc3\xa5 tv\xc3\xa6rs af tid og situation; en f\xc3\xb8lelse af kontinuitet knyttet til sanseoplevelser, kropsbillede, erfaringer, minder og v\xc3\xa6rdier som egne og unikke. Erikson beskrev, hvordan den personlige identitet dannes gennem de mangfoldige samhandlinger mellem individet og dets sociale og kulturelle milj\xc3\xb8. Identitet er dermed ikke et stabilt f\xc3\xa6nomen p\xc3\xa5 linje med medf\xc3\xb8dte personlighedstr\xc3\xa6k. Fordi en del personlige kendetegn og sociale og kulturelle sammenh\xc3\xa6nge \xc3\xa6ndres betydeligt gennem livet, vil ogs\xc3\xa5 identitesoplevelsen \xc3\xa6ndres. Selvoplevelsen dannes ved vores samhandling med andre og deres reaktioner p\xc3\xa5 os. I vores omgivelser m\xc3\xa5 vi kunne udtrykke vore biologiske og psykologiske behov. Dern\xc3\xa6st m\xc3\xa5 disse behov blive bekr\xc3\xa6ftet eller anerkendt. Filosoffen Axel Honneth mener ligesom Erikson, at oplevelsen af personlig identitet foruds\xc3\xa6tter oplevelsen af anerkendelse.\n_START_SECTION_\nOfficiel (formel) identitet\n_START_PARAGRAPH_\nVi har alle et k\xc3\xb8n, et navn, et CPR-nummer og en f\xc3\xb8dselsdato. Det er den del af vores identitet der er forudbestemt, og som vi ikke uden videre selv har indflydelse p\xc3\xa5.\n_START_SECTION_\nPersonlig identitet\n_START_PARAGRAPH_\nIdentiteten som et samlet begreb best\xc3\xa5r af fire hovedpunkter, som alle er med til at skabe lige netop den person man er og optr\xc3\xa6der som._NEWLINE_Jeg-identiteten er den identitet som har st\xc3\xb8rst betydning for det enkelte menneskes psyke og velv\xc3\xa6re. Jeg-identiteten er det t\xc3\xa6tteste, man kommer p\xc3\xa5 ens indre personlighed, uden p\xc3\xa5virkninger fra omverdenen. Dette kaldes ogs\xc3\xa5 kerne-identiteten. I teenage-\xc3\xa5rene bliver jeg-identiteten virkelig sat p\xc3\xa5 pr\xc3\xb8ve, hvor man som ungt menneske skal finde ud af, hvem man er, og hvad man vil med sit liv. Denne udvikling er en foruds\xc3\xa6tning for senere at genkende karaktertr\xc3\xa6k hos andre, som minder om ens egen unikke identitet._NEWLINE_Den personlige identitet er meget lig med jeg-identiteten. Den personlige identitet er de s\xc3\xa6rlige kendetegn, egenskaber, f\xc3\xa6rdigheder, gennemg\xc3\xa5ende adf\xc3\xa6rdsm\xc3\xb8nstre og karaktertr\xc3\xa6k, som andre kender en p\xc3\xa5._NEWLINE_Den sociale identitet er de karaktertr\xc3\xa6k, man bevidst fors\xc3\xb8ger at skabe hos sig selv i det sociale samfund; at fremst\xc3\xa5 som den person, man \xc3\xb8nsker at opfattes som. Det er den sociale status og de sociale roller, man pr\xc3\xb8ver at p\xc3\xa5tage sig for at blive anerkendt i det (sen)moderne samfund. Den personlige identitet er mere "privat" i forhold til den sociale identitet, som er en facade. Her er der tale om at "tage-en-ny-jakke-p\xc3\xa5", alt efter hvem man er i selskab med, og hvor man befinder sig._NEWLINE_Den kollektive identitet danner en ramme om den personlige og sociale identitet via en social omgangskreds. Den kollektive identitet er n\xc3\xb8dvendig for at kunne f\xc3\xa5 en plads i samfundet - i vennekredse og de grupper (f.eks. med hensyn til at v\xc3\xa6re dansker, FCK-fan eller muslim m.m.) man v\xc3\xa6lger at tage del i._NEWLINE_Selvidentitet: If\xc3\xb8lge den britiske sociolog Anthony Giddens er det moderne menneske henvist til at skabe sig selv som identitet i en usikker verden._NEWLINE_Identitet i p\xc3\xa6dagogik_NEWLINE_Begrebet identitet spiller ogs\xc3\xa5 en rolle inden for moderne p\xc3\xa6dagogik, hvor man blandt andet ser p\xc3\xa5 b\xc3\xb8rn og unges identitetsdannelse i skole og undervisning m.v. Blandt andre har Thomas Ziehe set p\xc3\xa5, hvad der kendetegner unges identitet og l\xc3\xa6ring i en kompleks verden. Disse unge s\xc3\xb8ger mod mere stabile sociale rammer.'